उनकी प्रेस टीम की ओर से जारी एक बयान में कहा है कि जेनेट जैक्सन और उनके पति विसम अल माना बहुत खुश हैं क्योंकि उनके घर में एइसा अल माना नाम का एक नन्हा मेहमान आया है. जेनेट के पति क़तर के एक कारोबारी हैं.   बयान में कहा गया कि जेनेट के प्रसव में कोई दिक़्क़त नहीं हुई और वे मां बनने के बाद आराम कर रही हैं. जेनेट ने पिछले साल अप्रैल में अपने मशहूर कॉन्सर्ट 'अनब्रेकेबल टूर' को स्थगित कर दिया था. इसके बाद से ही उनके गर्भवती होने के कयास लगाए जा रहे थे. तब जेनेट ने ट्विटर पर एक वीडियो पोस्ट किया था और उसमें अपने प्रशंसकों को कॉन्सर्ट अचानक स्थगित करने की सूचना दी थी. उन्होंने ट्विटर पर लिखा था, ''यह ज़रूरी है कि आपको पहले पता हो. प्लीज़, यदि आप समझने की कोशिश करेंगे तो आपको लगेगा कि मैं जो अभी कर रही हूं, वह महत्वपूर्ण है.''जेनेट ने कहा था कि वह अपने पति के साथ फ़ैमिली प्लानिंग पर ध्यान दे रही हैं. उन्होंने 2012 में शादी की थी. पिछले साल जेनेट लंदन में आने वाले नन्हे मेहमान के लिए ज़रूरी सामानों की ख़रीदारी करती दिखी थीं. जेनेट दमित्रा जो जैक्सन का जन्म अमरीका में इंडियाना राज्य के गैरी शहर में 16 मई 1966 को हुआ था. वह अपने पिता की नौ संतानों में सबसे छोटी हैं और पॉपस्टार माइकल जैक्सन उनके भाई थे जिनकी 2009 में मृत्यु हो गई थी.  1982 में जेनेट का पहला एलबम रिलीज़ हुआ था. जेनेट के कुल 11 एलबम हैं. इनका सबसे नया एलबम 'अनब्रेकेबल' 2015 में रिलीज़ हुआ था. जेनेट सात बार ग्रैमी अवॉर्ड जीत चुकी हैं.  (बीबीसी हिन्दी के एंड्रॉएड ऐप के लिए आप यहां क्लिक कर सकते हैं. आप हमें फ़ेसबुक और ट्विटर पर फ़ॉलो भी कर सकते हैं.)